Tužilac zatražio 35 godina zatvora za M.Naletilića-Tutu i 25 za V.Martinovića-Štelu. 29/10/02 - 2002-10-29
Tužilac zatražio 35 godina zatvora za M.Naletilića-Tutu i 25 za V.Martinovića-Štelu.
"Bez ljudi poput Tute i Štele, koji su bili spremni obaviti posao na terenu, vodje kao što su Tudjman ili Milošević ne bi mogli provesti svoje zločine,"istakao je tužitelj u završnoj riječi na sudjenju za progone Bošnjaka u Mostaru 1993. Zatraživši zatvorsku kaznu od 35 godina za Mladena Naletilića Tutu i 25 godina za Vinka Martinovića Štelu, haški su tužitelji zaključili završno izlaganje na sudjenju za zločine u Mostaru i okolici. Bivšeg zapovjednika Kažnjeničke bojne HVO i njegovog podredjenog, tužitelj tereti za protjerivanje Bošnjaka iz njihovih stanova, pljačku, zatočavanje i mučenje zatočenika. "Ti zločini i njihove žrtve traže da se izvrši pravda," ustvrdio je tužitelj Kenneth Scott, ukazujući da je zbog sukoba u kojem su optuženi imali važne uloge "mnogo ljudi nestalo, mnogo žena protjerano i djece ostalo bez roditelja..." Ukazujući na medjunarodni karakter sukoba u kojima su učestvovali optuženi, tužitelj je podsjetio sudije na dijelove transkripata iz Tudjmanovog ureda iz kojih se vidi, kako navodi Scott, "da je hrvatski predsjednik birao zapovjednike HVO" i da je smatrao "da se u BiH vodi borba za granice Hrvatske." U okviru tog plana valjalo je ukloniti Bošnjake s područja koja su trebala biti Hrvatska," rekao je tužitelj i dodao da je postojanje takvog plana otvorilo vrata sistematskim napadima na Bošnjake, u kojima su sudjelovali, pored ostalih, Naletilić i Martinović. Sa druge strane, odbrana optuženih je pozvala sudije da optužene oslobodi svih optužbi, ocijenivši kao "nevjerodostojne" dokaze koje je tužitelj prezentirao tokom 14-mjesečnog sudjenja za zločine na području Mostara. "Mom klijentu nije mjesto u ovoj sudnici," rekao je advokat Krešimir Krnik, koji smatra da je optužnica protiv Tute rezultat "nerazumijevanja" i "jednostranog pristupa" tužitelja ratnim zbivanjima u Bosni i Hercegovini. Tužitelj se, prema odbrani, u velikoj mjeri oslanjao na "svjedoke iz druge ruke" koji su spekulirali time kakva je zapravo bila Tutina "ratna uloga". A on, po njima, nije bio zapovjednik Kažnjeničke bojne 1993. godine, u periodu na koji se odnosi optužnica, niti je na bilo koji način imao vodeću ulogu u HVO-u. I dok je tužitelj pozvao da se u ime pravde i žrtava Tuta proglasi krivim i osudi na kaznu od 35 godina zatvora, obrana drži da - takodje "u ima pravde" - sve optužbe protiv njega trebaju biti odbačene, a on pušten na slobodu.